1Amu na ɔnana ɔdi lɛnɔ ɔ́kya ɔni baalɔ Anania, na ulekudi ndi Safira. Ama lɛnɔ béti bana kalɔ kadi béye. 2Na béti egulabi ammɔ adi bábala, na béti akladi béboku batalane bammɔ. Na ulekudi Safira lɛnɔ ɔgyi, na ɔ́tuna ka babla lɛni. Na Anania úti egulabi amɛni úboku úbakya batalane lɛkɔkɔ. 3Amu na Petro ɔ́su-nwu ɔnini, “Anania, bi ɔsu na áya na Satan ɔdi-ɔ lɛlɔ, na ɔ́ya-a na aanyi ɔkɔ taatɔlɔ Katɔti Kɔyu? Na ébu fula kalɔ kani na éti éye mmɔ egulabi adi ése éte lɛlɔ? 4Awɔ mbo kalɔ kammɔ asa néti-ka éye, na egulabi ani na báfɔ-ɔ kayu mmɔ lɛnɔ adi f^ɔdi. Bi náya-a na ábla kakali kekpidi kamɛni udu? Ɔɔɔdi abu bekyuli na ányi ɔkɔ átina, mmomu Katɔti!” 5Amu ka Anania ɔ́nya únu litemi lɛmɛni ni, anwu kani na úbuli ɔ́tɛ kalɔ, na úkpi! Na ɔmɛni ɔ́da bekyuli bani nánu fui lifu. 6Amu na baklofu bani nkya-ma akɔ mmɔ béti kɔdi bébi-nwu lɛlɔ na bágyu-nwu bátáva. 7Amu na uwi klukui ɔdi kama ni, ulekudi lɛnɔ ɔ́da úbalɛ mmɔ ɔni na anwu ɔɔɔgyi lɛla lɛni nálɛ. 8Amu na Petro úye-nwu ɔnini, “Ɔni na awɔ ku f^ɔgyani bíti bina kalɔ bíye ni, egulabi ani na báfɔ-mii kayu fui na adi mɛni?” Amu na uleku ɔmmɔ údie kenye ɔnini, “Ɛɛn, ana fui mmɔ.” 9Petro ɔ́su-nwu ɔnini, “Bi ɔsu na awɔ ku f^ɔgyani bɛ́kana bɛ́sa kenye bɛnii bɛɛsɔ Blɔti Kɔyu bɛnu? Aanu baklofu bani néti f^ɔgyani bátáva. Ama kani ndubo-ɔ bɔgyu bɔlɛku.” 10Kɔnakunwi ni, anwu lɛnɔ úbuli ɔ́tɛ kalɔ, na úkpi. Amu ka baklofu bammɔ bébo bábanu ka úkpi ɔ́tɛ ni, bágyu anwu lɛnɔ bálɛku bátáva ɔgyani kudɔ mmɔ kani. 11Anwuɔsu lifu líduo bafɔtaadine bammɔ ku bekyuli bani nénu lɛla lɛni nálɛ na mmɔ fui akɔ. 12Amu na uwi ɔmɛni fui ni, batalane bamɛni bátaabla akɔla pii na bekyuli bammɔ akɔ. Bafɔtaadine bamɛni fui baasa na Yudafuɔ kakpakɔ na kesii kani baalɔ banii Salomo lɛgbanya kemo. 13Nsu anumi lɛlɔ bafɔtaadine babambadi bátakana-ma kudɔ bɔkpɛ bude, ina ka baabu bafɔtaadine bammɔ. 14Na bekyuli pii, banana ku beleku, bénwini kama bákya bana alaekpidi bɔbla na báfɔ Blɔti lɛnyi bádi. 15Na bana badi béti balɛne bátáva atala lɛlɔ na keyi, kesii kani na báfɔ bádi ka si Petro ɔ́si ɔɔví na nwuna kɔyu kúwi balɛne bamɛni lɛlɔ ni, ɔlɛ ɔni beefi waba-ma! 16Amu na béti balɛne ku bekyuli bani na ayu ekpidi eekpóku-ma fui básiku lɛma lɛni nkya Yerusalem amadɔ béboku-ma kudɔ na bábwi-ma fui. 17Amu na Yudafuɔ ɔkpane unengudi ku nwuna lɛlɔ bekyuli bani nási lɛkpa lɛni baalɔ banii Sadukifuɔ kemo ni, bése kalɔ beekpóku batalane bammɔ kogyulo. 18Ɔmɛni ɔsu ni, béfie-ma na béti-ma bátákya ɔtɔ. 19Nsu usientɛ ni, Katɔti ɔtu ɔdi úbalɛmi ɔtɔ ɔmmɔ kayakun na ɔ́da-ma údie. 20Amu na ɔ́su-ma ɔnini, “Biteesie Yudafuɔ kakpakɔ na bitátaasu etemila taasiku ngba bɔwɔdi bɔmɛni lɛlɔ!” 21Amu ka kadi kégye ni, bésie bétéduo kakpakɔ mmɔ na bése kalɔ ku ala bɔtina. Anwuɔsu uwi ɔmmɔ kemo ni, ɔkpane unengudi ku nwuna babune bálɔ lɛlɔ ku Yudafuɔ kadi benengu fui básala, na bátala bagyumanane banii betédie batalane bammɔ na ɔtɔ katɛnkɔ beboku. 22Nsu uwi ɔni na bésie mmɔ ni, bátatánu-ma! Anwuɔsu básɔ bénwini bábasu-ma banini, 23“Ka búsie ni, bábala ɔtɔ ɔmmɔ bényene, na bagyumanane benye kayakun. Nsu ka bálɛmi ni, ukyuli biala ɔdi uuubo ɔtɔ ɔmmɔ kemo!” 24Uwi ɔni na kakpakɔ bagyumanane unengu ku bakpane benengu bamɛni bénu litemi lɛmɛni ni, ɔfɛ ɔ́da-ma geen sɔsɔ, ɔsika baaagyi lɛla lɛni nsɔ mebo. 25Amu na ukyuli ɔdi ɔ́si úbo na ɔ́su-ma ɔnini, “Bekyuli bani na béfie bákya ɔtɔ ni, aanu-ma nkya kakpakɔ baatina ala.” 26Mmɔ mmɔ na bagyumanane unengu ku nwuna badi báta bésie kakpakɔ mmɔ bétéfie-ma béboku. Nsu ka baayia ka bekyuli badubo-ma atabi bubo ɔsu ni, bátani-ma ku ɔkplu. 27Amu ka béti batalane bammɔ bébenyene-ma anumi ni, 28ɔkpane unengudi úye-ma ɔnini, “Bútasu-mii bɔnii bɛsɔ bitasu litemi lɛdi bitasiku Yesu ɔmɛni lɛlɔ iye? Nsu bíigyingya etemila amɛni bíyile Yerusalem fui. Na bɛɛwia ka biti nwuna kukpi kɔtu bɔni bɛsia-bu lɛlɔ!” 29Mmɔ na Petro ku batalane bammɔ bédie kenye banini, “Ɔlɛka bɔka Unwoti bɔbu asa bɔbu bekyuli bayawine. 30Yesu ɔni na amii bɛ́ya na bákana bámana ugyii lɛlɔ na úkpi ni, bula bati kuuku Katɔti ɔ́gyila-nwu ɔ́lɛku kekpine na ɔ́sɔ úbo uli ngba. 31Katɔti úte-nwu kenyekɔ kenengudi na nwuna kɔdianu. Na úti-nwu ɔ́bla Ɔgadine ku Ɔfɔne kalɛ na Israelfuɔ bakɛ kufi benwini bana kɔyi, na bakɛ ekpidi butitaakyiɛ. 32Na abu ku Katɔti Kɔyu kɔni na Katɔti uuti teete bekyuli bani mɔɔbu-nwu ni, abu ndi ala amɛni kenye bediene.” 33Ka bénu kenye kamɛni ni, ɔ́ya na básɔ bákɛ kɔnyi geen, na bábla kasusu ka badu batalane bammɔ. 34Nsu Ƒarisifuɔ bammɔ kemo unwi ɔni na baalɔ Gamaliel ɔ́bala-ma. Baafalɛ ukyuli ɔmɛni kaduɛ, ɔsika ɔdi Mose ɔda bubo ala ɔtinane. Anwu náta únye na ɔ́su ɔnii bada-ma bedie mmɔ asa na ama bakladi bataatɛmi. 35Anwuɔsu ɔ́tɛmi úte-ma ɔnini, “Israelfuɔ, bɛnu kaduɛ na ala ani na bɛɛyɔ́ ka bɛbla bekyuli bamɛni lɛlɔ! 36Uwi ɔdi nábavi ni, ɔnana ɔdi ɔ́kya ɔni na baalɔ Teuda ɔni nábla lɛlɔ aani si ukyuli unengudi ɔdi na ɔdi. Nkyuli eti maane básiaku-nwu kama. Amu ka bádu-nwu ni, nwuna kama basiakune bamɛni bégyingya na nwuna kasala kammɔ káyii udu. 37Ɔmmɔ kama ni, na bekyuli bɔka lebo ni, Yuda ɔni nási Galilea ɔ́kpanku bekyuli badi úbunku lɛlɔ aani nwuna kama basiakune. Na anwu lɛnɔ úbekpi na nwuna kama basiakune bamɛni bégyingya. 38Anwuɔsu lɛla lɛni na ami mɔɔsu-mii ndi ka ni, bɛnyonu bekyuli bamɛni. Si ala ani baatina ku ala ani baabla adi ama ɔlati adi ni, uwi uletu asa na ala amɛni adubugyingya. 39Nsu si Katɔti ablala na adi ni, bulakana-ma bɔbala. Si ɔɔɔdi lɛni ni, diɛdi bɛdubɔnu ka bunye buukpóku Katɔti ɔlati!” 40Na kasalakɔ bekyuli bammɔ báfɔ Gamaliel litemi lɛmɛni. Anwuɔsu ni, bálɔ batalane bamɛni béboku bana akɔ, na bébo-ma. Na básu-ma banii basɔ batasu litemi biala batasiku Yesu lɛlɔ kudii. Amu na bányonu-ma. 41Na ka bésela ni, kubiti kɔ́da-ma kaduɛ, ɔsika bánu ka Katɔti ɔ́ka-ma ɔ́kya bekyuli bani muubó abi ku kɔfa na Yesu ɔsu. 42Na ɔmɛni kama ni, limeyi biala bátaasu ka Yesu ndi Ukyuli Ɔfunadi na Yudafuɔ kakpakɔ ku bekyuli kɔduli.
Copyright
Learn More
twi_Latn zho_Hant eng_Latn